GA Iris Oifigiúill an Aontais Eorpaigh C NaN/25

COMHSHEASAMH (CE) Uimh. 6/2009

a ghlac an Chomhairle an 9 Eanáir 2009

chun go nglacfaí Rialachán (CE) Uimh. …/2009 ó Pharlaimint na hEorpa agus ón gComhairle … maidir le comhrialacha le haghaidh rochtana ar an margadh idirnáisiúnta do sheirbhísí cóiste agus bus (athmhúnlú)

(Téacs atá ábhartha maidir leis an LEE)

(2009/C 62 E/02)

TÁ PARLAIMINT NA hEORPA AGUS AN CHOMHAIRLE,

Ag féachaint don Chonradh ag bunú an Chomhphobail Eorpaigh, agus go háirithe Airteagal 71 de,

Ag féachaint don togra ón gCoimisiún,

Ag féachaint don tuairim ón Choiste Eacnamaíoch agus Sóisialta na hEorpa (1),

Tar éis dóibh dul i gcomhairle le Coiste na Réigiún,

Ag gníomhú dóibh i gcomhréir an nós imeachta a leagtar síos in Airteagal 251 den Chonradh (2),

De bharr an méid seo a leanas:

(1) Déanfar athruithe substainteacha ar Rialachán (CEE) Uimh. 684/92 ón gComhairle an 16 Márta 1992 maidir le comhrialacha le haghaidh iompair idirnáisiúnta paisinéirí de chóiste agus de bhus (3) agus ar Rialachán (CE) Uimh. 12/98 ón gComhairle an 11 Nollaig 1997 lena leagtar síos na coinníollacha faoina bhféadfaidh iompróirí neamhchónaitheacha seirbhísí náisiúnta iompair do phaisinéirí de bhóthar a oibriú laistigh de Bhallstát (4). Ar mhaithe leis an tsoiléireacht agus leis an simpliú, ba cheart na Rialacháin sin a athmhúnlú agus a ionchorprú in aon Rialachán amháin.

(2) Áirítear mar chuid, inter alia, de bhunú comhbheartais iompair comhrialacha a leagan síos a bheidh infheidhme i leith iompair idirnáisiúnta paisinéirí de bhóthar maille le coinníollacha faoina bhféadfaidh iompróirí neamhchónaitheacha seirbhísí náisiúnta iompair náisiúnta a oibriú laistigh de Bhallstát.

(3) Chun réim comhtháite a áirithiú maidir le hiompar idirnáisiúnta paisinéirí de chóiste agus de bhus ar fud an Chomhphobail, ba cheart go mbeadh feidhm ag an Rialachán seo maidir leis an iompar idirnáisiúnta go léir ar chríoch an Chomhphobail. Tá iompar ó na Ballstáit chuig tríú tíortha fós cumhdaithe a bheag nó a mhór le comhaontuithe déthaobhacha idir na Ballstáit agus na tríú tíortha sin. Dá thairbhe sin, níor cheart go mbeadh feidhm ag an Rialachán seo maidir leis an gcuid sin den turas laistigh de chríoch an Bhallstáit ina mbailítear nó ina ligtear amach paisinéirí fad is nach bhfuil na comhaontuithe riachtanacha déanta idir an Comhphobal agus na tríú tíortha lena mbaineann. Beidh feidhm aige áfach laistigh de chríoch Ballstát a thrasnaítear in idirthuras.

(4) Is bunphrionsabal den chomhbheartas iompair é an tsaoirse chun seirbhísí a sholáthar ina agus éilíonn sí go ráthófar d'iompróirí ó na Ballstáit uile go mbeidh rochtain acu ar mhargaí idirnáisiúnta iompair gan idirdhealú ar fhorais náisiúntachta nó ar fhorais áite bunaíochta.

(5) Ba cheart go mbeadh iompar idirnáisiúnta paisinéirí de chóiste agus de bhus ag brath ar sheilbh ceadúnais Chomhphobail. Ba cheart go gceanglófaí ar iompróirí cóip dhílis dheimhnithe den cheadúnas Comhphobail a iompar ar bord gach feithicle dá gcuid, d'fhonn rialuithe éifeachtacha ag na húdaráis forfheidhmiúcháin a éascú, go háirithe comhlachtaí atá lasmuigh den Bhallstát ina bhfuil an t-iompróir bunaithe. Ba cheart na coinníollacha lena rialaítear eisiúint agus aistarraingt ceadúnas Comhphobail, a dtréimhsí feidhme agus na rialacha mionsonraithe maidir lena n-úsáid a chinneadh. Caithfear freisin sonraíochtaí mionsonraithe maidir leis an leagan amach agus maidir le gnéithe eile den cheadúnas Comhphobail agus de na cóipeanna deimhnithe de a leagan síos.

(6) Ba cheart go bhforálfaí do shocruithe solúbtha faoi réir coinníollacha áirithe maidir le seirbhísí tráthrialta speisialta agus maidir le seirbhísí ócáideacha áirithe chun éileamh an mhargaidh a shásamh.

(7) Agus socruithe údaraithe le haghaidh seirbhísí tráthrialta á gcoimeád ar bun, ba cheart rialacha áirithe a leasú go háirithe i dtaca le nósanna imeachta údaraithe.

(8) Ba cheart an t-údarú do sheirbhísí tráthrialta a dheonú tar éis nós imeachta um údarú mura bhfuil forais lena dhiúltú atá sonraithe go soiléir agus atá inchurtha i leith an iarratasóra. Ba cheart gurb iad na forais do dhiúltú i leith an mhargaidh ábhartha go ndéanfadh an tseirbhís a iarradh difear tromchúiseach d'inmharthanacht seirbhíse inchomparáide agus a oibrítear faoi chonradh seirbhíse poiblí amháin nó níos mó ná conradh seirbhíse poiblí amháin ar na stiallacha díreacha de bhóthair lena mbaineann nó nach é príomhchuspóir na seirbhíse paisinéirí a iompar idir stadanna atá lonnaithe i mBallstáit éagsúla.

(9) Ba cheart go gceadófaí d'iompróirí neamhchónaitheacha seirbhísí áirithe náisiúnta bóthair do phaisinéirí a oibriú, ach ba cheart féachaint do na tréithe sonracha a bhaineann le gach modh seirbhíse. Nuair a dhéanfar oibríochtaí iompair cabatáiste den sórt sin, ba cheart go mbeadh siad faoi réir an reachtaíochta Comhphobail amhail Rialachán (CE) Uimh. 561/2006 ó Pharlaimint na hEorpa agus ón gComhairle an 15 Márta 2006 maidir le comhchuibhiú reachtaíocht áirithe shóisialach i ndáil le hiompar de bhóthar (5) agus faoi réir an dlí náisiúnta atá i bhfeidhm i réimsí sonracha sa Bhallstát aíochta.

(10) Tá feidhm maidir le gnóthais iompair a mbíonn oibríocht chabatáiste á feidhmiú acu ag na forálacha Threoir 96/71/CE ó Pharlaimint na hEorpa agus ón gComhairle an 16 Nollaig 1996 maidir le hoibrithe a phostú faoi chuimsiú seirbhísí a sholáthar (6).

(11) I gcás seirbhísí tráthrialta, níor cheart go n-osclófaí d'iompróirí neamhchónaitheacha ach seirbhísí tráthrialta a chuirtear ar fáil mar chuid d'iompar tráthrialta idirnáisiúnta, ach gan seirbhísí uirbeacha agus fo-uirbeacha a áireamh, faoi réir coinníollacha áirithe, agus go háirithe faoi réir na reachtaíochta atá i bhfeidhm sa Bhallstát aíochta.

(12) Tá sé inmhianaithe go ndeonóidh na Ballstáit cabhair fhrithpháirteach dá chéile ar mhaithe leis an Rialacháin seo a chur i bhfeidhm go fónta.

(13) Ba cheart foirmiúlachtaí riaracháin a laghdú a mhéid is féidir gan na rialuithe agus na pionóis lena ráthaítear cur i bhfeidhm cuí agus cur i ngníomh éifeachtach an Rialacháin seo a thréigean. Chuige sin, ba cheart na rialacha atá ann cheana maidir le tarraingt siar an cheadúnais Chomhphobail a shoiléiriú agus a neartú. Ba cheart na rialacha reatha a oiriúnú chun go bhféadfaí smachtbhannaí éifeachtacha a fhorchur i gcás sáruithe tromchúiseacha a dhéantar i mBallstát aíochta. Ba cheart go mbeadh na pionóis neamh-idirdhealaitheach agus go mbeadh siad comhréireach le tromchúis na sáruithe. Ba cheart go bhféadfaí achomharc a dhéanamh i leith aon phionóis a fhorchuirtear.

(14) Ba cheart go ndéanfadh Ballstáit na sáruithe tromchúiseacha go léir atá inchurtha i leith iompróirí agus is bun le forchur pionóis a thaifeadadh ina gclár náisiúnta leictreonach gnóthas iompair de bhóthar.

(15) D'fhonn an malartú faisnéise idir údaráis náisiúnta a éascú agus a neartú, ba cheart do Bhallstáit an fhaisnéis ábhartha a mhalartú trí na pointí teagmhála náisiúnta arna mbunú de bhun Rialachán (CE) Uimh. …/2009 ó Pharlaimint na hEorpa agus ón gComhairle an … lena mbunaítear comhrialacha maidir leis na coinníollacha a bheidh le comhlíonadh chun gairm an oibreora iompair de bhóthar a chleachtadh (7).

(16) Ba cheart na bearta is gá chun an Rialachán seo a chur chun feidhme a ghlacadh i gcomhréir le Cinneadh 1999/468/CE ón gComhairle an 28 Meitheamh 1999 ag leagan síos na rialacha mionsonraithe maidir le feidhmiú na gcumhachtaí cur chun feidhme arna dtabhairt don Choimisiún (8).

(17) Ba cheart, go háirithe, go dtabharfaí de chumhacht don Choimisiún formáid doiciméad áirithe a bhunú lena n-úsáid chun an Rialacháin seo a chur i bhfeidhm agus chun Iarscríbhinn I agus Iarscríbhinn II a ghabhann leis an Rialachán seo a oiriúnú don dul chun cinn teicniúil. Ó tharla go bhfuil raon feidhme ginearálta ag na bearta sin agus gur le haghaidh eilimintí neamhriachtanacha a leasú trína fhorlíonadh le heilimintí nua neamhriachtanacha a cheapfar iad, caithfear iad a ghlacadh i gcomhréir leis an nós imeachta rialúcháin lena ngabhann grinnscrúdú agus a leagtar síos in Airteagal 5a de Chinneadh 1999/468/CE.

(18) Ba cheart do Bhallstáit na bearta is gá chun an Rialachán seo a chur chun feidhme a ghlacadh, go háirithe maidir le pionóis éifeachtúla, chomhréireacha agus athchomhairleacha.

(19) Ó tharla nach féidir cuspóirí an Rialcháin seo, eadhon réim comhleanúnach d'iompar idirnáisiúnta paisinéirí de chóiste agus de bhus ar fud an Chomhphobail, a bhaint amach go leordhóthanach ar leibhéal na mBallstát agus gur fearr dá bhrí sin, de bharr fhairsinge agus éifeachtaí an ghnímh, is féidir iad a bhaint amach ar leibhéal an Chomhphobail, féadfaidh an Comhphobal bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh. I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun an cuspóir sin a bhaint amach,

TAR ÉIS AN RIALACHÁN SEO A GHLACADH:

CAIBIDIL I

FORÁLACHA GINEARÁLTA

Airteagal 1

Raon feidhme

1. Beidh feidhm ag an Rialachán seo maidir le hiompar idirnáisiúnta paisinéirí de chóiste nó de bhus laistigh de chríoch an Chomhphobail ag iompróirí ar fruiliú nó ar luaíocht nó ag iompróirí atá ag obair ar a son féin atá bunaithe i mBallstát de réir a dhlí sin, ag baint úsáide as feithiclí atá cláraithe sa Bhallstát sin agus atá oiriúnach agus atá ceaptha, de bhua a dtógála agus a dtrealamh, chun níos mó ná naonúr a iompar, an tiománaí san áireamh, agus atá ceaptha lena aghaidh sin, agus maidir le gluaiseacht feithiclí den sórt sin agus iad folamh i dtaca le hiompar den sórt sin.

Ní dhéanfaidh athrú feithicle ná briseadh iompair chun cuid den turas a dhéanamh trí mheán eile iompair difear d'fheidhmiú an Rialacháin seo.

2. I gcás iompair ó Bhallstát chuig tríú tír agus vice-versa, beidh feidhm ag an Rialachán seo i dtaca leis an gcuid sin den turas ar chríoch aon Bhallstáit a thrasnaítear in idirthuras. Ní bheidh feidhm aige i leith na coda sin den turas laistigh de chríoch an Bhallstáit ina mbailítear nó ina scaoiltear amach paisinéirí fad nach bhfuil an comhaontú is gá idir an Comhphobal agus an tríú tír lena mbaineann tugtha i gcrích.

3. Go dtí go dtabharfar i gcrích na comhaontuithe dá dtagraítear i mír 2, ní dhéanfaidh an Rialachán seo difear d'fhorálacha a bhaineann leis an iompar ó Bhallstát chuig tríú tír agus vice-versa atá cuimsithe i gcomhaontuithe déthaobhacha idir Bhallstáit agus na tríú tíortha sin.

4. Beidh feidhm ag an Rialachán seo i leith seirbhísí náisiúnta iompair phaisinéirí de bhóthar ar fruiliú nó ar luaíocht a oibríonn ag iompróir neamhchónaitheach ar bhonn sealadach dá bhforáiltear i gCaibidil V.

Airteagal 2

Sainmhínithe

Chun críocha an Rialacháin seo, beidh feidhm ag na sainmhínithe a leanas:

1) ciallaíonn ‘iompar idirnáisiúnta’: (a) turas a dhéanann feithicil a bhfuil a phointe tosaigh agus a cheann scríbe in dhá Bhallstát éagsúla, bíodh nó ná bíodh idirthuras i gceist trí Bhallstát amháin nó níos mó ná Ballstát amháin nó trí thríú tír amháin nó níos mó ná tríú tír amháin; (b) turas a dhéanann feithicil a bhfuil a phointe tosaigh agus a cheann scríbe sa Bhallstát céanna agus ina mbailítear nó ina scaoiltear amach paisinéirí i mBallstát eile nó i dtríú tír; (c) turas a dhéanann feithicil ó Bhallstát chuig tríú tír nó vice versa, bíodh nó ná bíodh idirthuras i gceist trí Bhallstát amháin nó níos mó ná sin nó trí thríú tír amháin nó níos mó ná sin; nó (d) turas a dhéanann feithicil idir tríú tíortha, maille le hidirthuras trí chríoch aon Bhallstáit amháin nó níos mó ná sin;

2) ciallaíonn ‘seirbhísí tráthrialta’ seirbhísí a dhéanann foráil d'iompar paisinéirí ag eatraimh a shonraítear feadh bealaí a shonraítear, lena mbailítear na paisinéirí agus lena scaoiltear amach iad ag pointí stad réamhshocraithe;

3) ciallaíonn ‘seirbhísí tráthrialta speisialta’ seirbhísí tráthrialta, is cuma cé eagraíonn iad, lena ndéantar foráil do chatagóirí sonraithe paisinéirí a iompar, agus paisinéirí nach iad á n-eisiamh;

4) ciallaíonn ‘seirbhísí ócáideacha’ seirbhísí nach dtagann faoin sainmhíniú ar sheirbhísí tráthrialta, lena n-áirítear seirbhísí tráthrialta speisialta agus arb é a bpríomhthréith go n-iompraíonn siad grúpaí paisinéirí a bhailítear ar thionscnamh an chustaiméara nó an iompróra féin;

5) ciallaíonn ‘oibríochtaí iompair féinchuntais’ oibríochtaí a dhéanann duine nádúrtha nó duine dlítheanach chun críocha neamhthráchtála agus neamhbhrabúis: — i gcás nach bhfuil sa ghníomhaíocht iompair ach gníomhaíocht choimhdeach don duine nádúrtha nó duine dlítheanach sin, agus — i cás inar maoin an duine nádúrtha nó an duine dhlítheanaigh sin na feithiclí a mbaintear úsáid astu faoi nó ina bhfuil siad faighte aige ar théarmaí iarchurtha nó ina bhfuil conradh fadtéarmach léasaithe ann do na feithiclí agus go bhfuil siad á dtiomáint ag duine d'fhoireann an duine nádúrtha nó an duine dhlítheanaigh nó ag an duine nádúrtha é féin nó ag comhaltaí foirne a fhostaíonn an gnóthas nó a gcuirtear ar láimh don ghnóthas faoi oibleagáid chonarthach;

6) ciallaíonn ‘Ballstát aíochta’ Ballstát ina bhfuil iompróir ag oibriú, seachas an Ballstát ina bhfuil an t-iompróir bunaithe;

7) ciallaíonn ‘oibríochtaí iompair cabatáiste’ — seirbhísí náisiúnta iompair phaisinéirí de bhóthar ar fruiliú agus ar luaíocht a sholáthraíonn iompróir ar bhonn sealadach i mBallstát aíochta, nó — paisinéirí céanna a bhailiú agus a scaoileadh amach laistigh den Bhallstát céanna amach le linn seirbhíse tráthrialta idirnáisiúnta, i gcomhréir le forálacha an Rialacháin seo, ar choinníoll nach é príomhchuspóir na seirbhíse sin é;

8) ciallaíonn ‘sárú tromchúiseach ar reachtaíocht Chomhphobail maidir le hiompar de bhóthar’ sáruithe a bhféadfadh caillteanas dea-cháile a bheith mar thoradh orthu i gcomhréir le hAirteagal 6(1) agus (2) de Rialachán (CE) Uimh. …/2009 [lena mbunaítear comhrialacha maidir leis na coinníollacha a bheidh le comhlíonadh chun gairm an oibreora iompair de bhóthar a chleachtadh], agus/nó ceadúnas Comhphobail a tharraingt siar go sealadach nó go buan.

Airteagal 3

Saoirse chun seirbhísí a sholáthar

1. Ceadófar d'aon iompróir ar fruiliú nó ar luaíocht dá dtagraítear in Airteagal 1 seirbhísí tráthrialta a chur i gcrích i gcomhréir leis an Rialachán seo, lena n-áirítear seirbhísí tráthrialta speisialta agus seirbhísí ócáideacha de chóiste nó de bhus, gan idirdhealú ar fhoras náisiúntachta nó áite bunaíochta:

(a) má údaraítear sa Bhallstát bunaíochta é iompar a dhéanamh trí mheán seirbhísí tráthrialta lena n-áirítear seirbhísí speisialta nó seirbhísí ócáideacha de chóiste nó de bhus, i gcomhréir leis na coinníollacha maidir le rochtain ar an margadh a leagtar síos leis an reachtaíocht náisiúnta;

(b) má chomhlíonann sé na coinníollacha a leagtar síos i gcomhréir leis na rialacha Comhphobail maidir le ligean isteach do ghairm an oibreora iompair phaisinéirí de bhóthar in oibríochtaí iompair náisiúnta agus idirnáisiúnta; agus

(c) má chomhlíonann sé na ceanglais dhlíthiúla maidir le tiománaithe agus feithiclí a leagtar síos, go háirithe, i dTreoir 92/6/CEE ón gComhairle an 10 Feabhra 1992 maidir le feistí teorannaithe luais le haghaidh aicmí áirithe mótarfheithiclí sa Chomhphobal a shuiteáil agus a úsáid (9), i dTreoir 96/53/CE ón gComhairle an 25 Iúil 1996 lena leagtar síos d'fheithiclí áirithe bóthair ag cúrsaíocht laistigh den Chomhphobal na huastoisí údaraithe sa trácht náisiúnta agus sa trácht idirnáisiúnta agus na huasmheacháin údaraithe sa trácht idirnáisiúnta (10), agus i dTreoir 2003/59/CE ó Pharlaimint na hEorpa agus ón gComhairle an 15 Iúil 2003 maidir le cáiliú tosaigh agus oiliúint leanúnach tiománaithe feithiclí áirithe bóthar d'iompar earraí agus paisinéirí (11).

2. Ceadófar d'aon iompróir féinchuntais dá dtagraítear in Airteagal 1 na seirbhísí iompair de bhonn Airteagal 5(5) a chur i gcrích gan idirdhealú ar fhoras náisiúntachta nó áite bunaíochta:

(a) má údaraítear sa Bhallstát bunaíochta é iompar a dhéanamh de chóiste nó de bhus i gcomhréir leis na coinníollacha maidir le rochtain ar an margadh a leagtar síos leis an reachtaíocht náisiúnta; agus

(b) má chomhlíonann sé na ceanglais dhlíthiúla maidir le tiománaithe agus feithiclí a leagtar síos, go háirithe, i dTreoir 92/6/CEE, i dTreoir 96/53/CE agus i dTreoir 2003/59/CE.

CAIBIDIL II

AN CEADÚNAS COMHPHOBAIL AGUS ROCHTAIN AR AN MARGADH

Airteagal 4

An ceadúnas Comhphobail

1. Cuirfear iompar idirnáisiúnta paisinéirí de chóiste nó de bhus i gcrích faoi réir ceadúnais Chomhphobail a eiseoidh na húdaráis inniúla sa Bhallstát bunaíochta a shealbhú.

2. Déanfaidh údaráis inniúla an Bhallstáit bhunaíochta bunchóip an cheadúnais Chomhphobail a eisiúint don iarratasóir, ar bunchóip í a choinneoidh an t-iompróir, agus an líon d'fhíorchóipeanna deimhnithe de a fhreagróidh líon na bhfeithiclí a mbainfear úsáid astu le haghaidh iompair idirnáisiúnta phaisinéirí agus a bheidh ar láimh do shealbhóir an cheadúnais Chomhphobail, bíodh siad faoi úinéireacht iomlán, nó i bhfoirm eile, go háirithe de bhua conartha glasíocaí, conartha fruilithe nó conartha léasaithe.

Comhfhreagróidh an ceadúnas Comhphobail agus na cóipeanna dílse deimhnithe don mhúnla a leagtar amach in Iarscríbhinn II. Beidh ar a laghad dhá cheann de na gnéithe a liostaítear in Iarscríbhinn I ann.

Oiriúnóidh an Coimisiúin Iarscríbhinn I agus Iarscríbhinn II don dul chun cinn teicneolaíoch. Na bearta sin, gur le haghaidh eilimintí neamhriachtanacha den Rialachán seo a leasú a cheapfar iad, i gcomhréir leis an nós imeachta lena ngabhann grinnscrúdú agus dá dtagraítear in Airteagal 26(2).

Beidh séala an údaráis eisiúna ar an gceadúnas Comhphobail agus ar na cóipeanna dílse deimhnithe de mar aon le síniú agus sraithuimhir. Déanfar sraithuimhreacha an cheadúnais Chomhphobail agus na gcóipeanna dílse deimhnithe a thaifeadadh i gclár leictreonach náisiúnta de ghnóthais iompair de bhóthair dá bhforáiltear in Airteagal 16 de Rialachán (CE) Uimh. …/2009 mar chuid de thacar sonraí a bhaineann leis an iompróir.

3. Eiseofar an ceadúnas Comhphobail in ainm an iompróra agus beidh sé neamh-inaistrithe. Beidh cóip dhílis dheimhnithe den cheadúnas Comhphobail coimeádta i ngach ceann d'fheithiclí an iompróra agus tabharfar ar aird í ar iarratas ó aon oifigeach cigireachta údaraithe.

4. Eiseofar an ceadúnas Comhphobail ar feadh tréimhsí inathnuaite suas go deich mbliana ar a mhéad.

Maidir le ceadúnais Chomhphobail agus cóipeanna dílse deimhnithe de a eisítear roimh dháta chur i bhfeidhm an Rialacháin seo, beidh siad bailí go dtí an dáta a rachaidh siad in éag.

5. Cibé uair a thaiscfear iarratas ar cheadúnas Comhphobail nó cibé uair a dhéanfar ceadúnas Comhphobail a athnuachan i gcomhréir le mír 4 den Airteagal seo, fíoróidh údaráis inniúla an Bhallstáit bhunaíochta an gcomhlíonann an t-iompróir na coinníollacha a leagtar síos in Airteagal 3(1) nó an bhfuil siad i gcónaí á gcomhlíonadh aige.

6. Nuair nach gcomhlíontar na coinníollacha dá dtagraítear in Airteagal 3(1), diúltóidh húdaráis inniúla údaráis inniúla an Bhallstáit bhunaíochta ceadúnas Comhphobail a eisiúint nó a athnuachan nó déanfaidh siad é a tharraingt siar trí chinneadh réasúnaithe.

7. Ráthóidh Ballstáit ceart iarratasóra ar cheadúnas Comhphobail nó ceart sealbhóra cheadúnais Chomhphobail achomharc a dhéanamh i gcoinne chinneadh udaráis inniúla an Bhallstáit bhunaíochta an ceadúnas sin a dhiúltú nó a tharraingt siar.

8. Féadfaidh na Ballstáit a chinneadh freisin go mbeidh an ceadúnas Comhphobail bailí le haghaidh oibríochtaí iompair náisiúnta freisin.

Airteagal 5

Rochtain ar an margadh

1. Beidh seirbhísí tráthrialta oscailte do chách, faoi réir áirithinte éigeantaí i gcás inarb iomchuí.

Beidh seirbhísí den sórt sin faoi réir údarú i gcomhréir le forálacha Chaibidil III.

Beidh seirbhísí tráthrialta ó Bhallstát chuig tríú tír agus vice versa faoi réir údarú i gcomhréir leis an gcomhaontú déthaobhach idir an Ballstát agus an tríú tír agus, i gcás inarb iomchuí, an Ballstát i ndéanfar idirthuras tríd, fad nach mbeidh an comhaontú is gá tugtha i gcrích idir an Comhphobal agus an tríú tír lena mbaineann.

Cibé coigeartú a dhéanfar ar choinníollacha oibriúcháin na seirbhíse, ní dhéanfaidh sé aon difear do chineál tráthrialta na seirbhíse

Eagrúchán na seirbhísí comhthreomhara nó sealadacha a dhéanfaidh freastal ar an bpobal céanna agus a dhéanann na seirbhísí tráthrialta atá ann, an neamhfhreastal ar stadanna áirithe agus an freastal ar stadanna breise i dtaca le seirbhísí tráthrialta atá ann, rialófar iad leis na rialacha céanna leis na rialacha is infheidhme maidir leis na seirbhísí tráthrialta atá ann.

2. Cumhdóidh seirbhísí tráthrialta speisialta:

(a) iompar oibrithe idir an baile agus an t-ionad oibre,

(b) iompar do dhaltaí scoile agus do mhic léinn go dtí an institiúid oideachais agus uaithi.

Má fhéadtar seirbhís speisialta a de réir riachtanais na n-úsáideoirí, ní dhéanfaidh an méid sin difear dá aicmiú mar sheirbhís thráthrialta.

Ní bheidh seirbhísí tráthrialta speisialta faoi réir údarú i gcomhréir le Caibidil III nuair atá siad cumhdaithe le conradh a thabharfar ar i gcrích idir an t-eagraí agus an t-iompróir.

3. Ní bheidh údarú i gcomhréir le Caibidil III riachtanach i gcás seirbhísí ócáideacha.

Beidh eagrúchán seirbhísí comhthreomhara nó sealadacha atá inchomparáide le seirbhísí tráthrialta atá ann agus a dhéanann freastal ar an bpobal céanna faoi réir údaraithe i gcomhréir leis an nós imeachta a leagtar síos i gCaibidil III.

Ní scoirfidh seirbhísí ócáideacha de bheith ina seirbhísí ócáideacha ar na forais sin amháin gur ag eatraimh áirithe a chuirtear ar fáil iad.

Féadfaidh grúpa iompróirí a ghníomhóidh ar son an chonraitheora chéanna seirbhísí ócáideacha a sholáthar, agus féadfaidh taistealaithe naisc a dhéanamh, agus iad ar an mbealach, le hiompróir difriúil den ghrúpa céanna, ar chríoch Bhallstáit.

Bunóidh an Coimisiún na nósanna imeachta chun ainmneacha na n-iompróirí sin mar aon leis na nascphointí ar an mbealach a chur in iúl d'údaráis inniúla na mBallstát a bheidh i dtrácht. Na bearta sin, a cheapfar chun eilimintí neamhriachtanacha den Rialachán seo a leasú trína fhorlíonadh, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 26(2).

4. Ní bheidh údarú riachtanach ach oiread le haghaidh turas gan lasta ag feithiclí i dtaca leis na hoibríochtaí iompair dá dtagraítear sa tríú fomhír de mhír 2, agus sa chéad fhomhír de mhír 3.

5. Beidh oibríochtaí iompair féinchuntais díolmhaithe ó údarú ach beidh siad faoi réir córais deimhnithe.

Is iad údaráis inniúla an Bhallstáit ina bhfuil an fheithicil cláraithe a eiseoidh na deimhnithe agus beidh siad bailí ar feadh an turais iomláin, lena n-áirítear an t-idirthuras.

Bunóidh an Coimisiún formáid na ndeimhnithe. Na bearta sin, a cheapfar chun eilimintí neamhriachtanacha den Rialachán seo a leasú trína fhorlíonadh, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 26(2).

CAIBIDIL III

SEIRBHÍSÍ TRÁTHRIALTA FAOI RÉIR ÚDARAITHE

Airteagal 6

Cineál an údaraithe

1. Is in ainm an iompróra a eiseofar na húdaruithe agus beidh siad neamh-inaistrithe. Féadfaidh iompróir a bhfuil údarú faighte aige, le toiliú údarás inniúil an Bhallstát ina bhfuil an pointe imeachta, dá ngairfear an ‘t-údarás údaraithe’ anseo feasta, áfach an tseirbhís a oibriú trí fhochonraitheoir. Sa chás sin déanfar ainm an fhochonraitheora sin agus a ról a chur in iúl ar an údarú. Comhlíonfaidh an fochonraitheoir na coinníollacha a leagtar síos in Airteagal 3(1). Chun críche na míre seo, ciallaíonn imeacht ‘ceann de chinn scríbe na seirbhíse’.

I gcás gnóthas a dhéanfar a chomhlachú chun críche seirbhís tráthrialta a oibriú, eiseofar an t-údarú in ainmneacha na ngnóthas uile agus luafar leis ainmneacha uile na n-oibreoirí. Tabharfar é don ghnóthas a bhainisteoidh an oibríocht agus tabharfar cóipeanna do na gnóthais eile.

2. Ní rachaidh tréimhse bhailíochta an údaraithe thar chúig bliana. Féadfar é dhéanamh níos giorra ar iarratas ón iarratasóir nó le toiliú frithpháirteach údaráis inniúla na mBallstát a mbailítear agus a scaoiltear amach paisinéirí ar a gcríoch.

3. Sonrófar an méid seo a leanas sna húdaruithe:

(a) cineál na seirbhíse;

(b) bealach na seirbhíse, ag tabhairt le fios go háirithe an pointe imeachta agus an pointe is ceann scríbe;

(c) tréimhse bhailíochta an údaraithe;

(d) na stadanna agus an t-amchlár.

4. Bunóidh an Coimisiún formáid na ndeimhnithe. Na bearta sin, a cheapfar chun eilimintí neamhriachtanacha den Rialachán seo a leasú trína fhorlíonadh, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 26(2).

5. Tabharfaidh údaruithe teideal dá shealbhóir nó dá shealbhóirí seirbhísí tráthrialta a oibriú i gcríocha na mBallstát uile a rachaidh bealaí na seirbhíse tríothu.

6. Féadfaidh oibreoir seirbhíse tráthrialta feithiclí breise a úsáid chun déileáil le himthosca sealadacha agus eisceachtúla.

Sa chás sin áiritheoidh an t-iompróir go mbeidh na doiciméid seo a leanas ar iompar san fheithicil.

(a) cóip d'údarú na seirbhíse tráthrialta;

(b) cóip den chonradh idir oibreoir na seirbhíse tráthrialta agus an gnóthas atá ag cur na bhfeithiclí breise ar fáil nó doiciméad coibhéiseach;

(c) cóip dhílis dheimhnithe den cheadúnas Comhphobail a eisíodh don oibreoir a chuireann na feithiclí breise ar fáil don tseirbhís.

Airteagal 7

Iarratas ar údarú a chur isteach

1. Cuirfear iarratais ar údarú maidir le seirbhísí tráthrialta faoi bhráid an údaráis um údarú anseo feasta.

2. Bunóidh an Coimisiún formáid na ndeimhnithe. Na bearta sin, a cheapfar chun eilimintí neamhriachtanacha den Rialachán seo a leasú trína fhorlíonadh, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 26(2).

3. Daoine a chuireann iarratas isteach ar údarú, cuirfidh siad ar fáil aon eolas breise a mheasfaidh siad a bheith ábhartha nó a bheidh á iarrfaidh an t-údarás um údarú, go háirithe sceideal tiomána trí bhféadfaí monatóireacht a dhéanamh ar chomhlíonadh na reachtaíochta Comhphobail maidir le tiomáint agus le tréimhsí sosa agus cóip den cheadúnas Comhphobail.

Airteagal 8

Nós imeachta um údarú

1. Eiseofar údaruithe le comhaontú na n-údarás sna Ballstáit uile a mbailítear agus a scaoiltear amach paisinéirí ina gcríocha. Déanfaidh an t-údarás um údarú cóip den iarratas maille le cóipeanna d'aon doiciméadú ábhartha eile agus an measúnú a dhéanfar air a chur ar aghaidh chuig na húdaráis sin agus freisin chuig údaráis inniúla na mBallstát a dtrasnaítear a gcríocha gan paisinéirí a bhailiú nó a scaoileadh amach.

2. Déanfaidh údaráis inniúla na mBallstát ar iarradh orthu a gcomhaontú a thabhairt a gcinneadh maidir leis an iarratas a chur in iúl don údarás um údarú laistigh de dhá mhí. Ríomhfar an teorainn ama ón dáta a bhfuarthas an t-iarratas ar chomhaontú, dáta a thaispeánfar san admháil go bhfuarthas an t-iarratas. Más cinneadh diúltach an cinneadh a gheofar ó údaráis inniúla na mBallstát ar iarradh a gcomhaontú orthu, beidh ráiteas iomchuí ar na cúiseanna ann. Mura bhfaighidh an t-údarás um údarú freagra laistigh de dhá mhí, measfar go bhfuil a gcomhaontú tugtha ag na húdaráis a ndeachthas i gcomhairle leo agus féadfaidh an t-údarás um údarú an t-údarú a dheonú.

Féadfaidh údaráis na mBallstát a dtrasnaítear a gcríocha gan paisinéirí a thógáil ná a scaoileadh amach iontu an t-údarás um údarú a chur ar an eolas maidir lena mbarúlacha taobh istigh den teorainn ama a leagtar síos sa chéad fhomhír.

3. Déanfaidh an t-údarás um údarú cinneadh maidir leis an iarratas laistigh de cheithre mhí ón dáta a dtíolacfaidh an t-iompróir an t-iarratas.

4. Deonófar údarú ach amháin:

(a) mura mbeidh an t-iarratasóir in ann an tseirbhís is ábhar don iarratas a sholáthar leis an trealamh a bheidh díreach ar fáil dó;

(b) murar chomhlíon an t-iarratasóir reachtaíocht náisiúnta nó idirnáisiúnta maidir le hiompar de bhóthar, agus go háirithe na coinníollacha agus na ceanglais a bhaineann le húdaruithe le haghaidh seirbhísí idirnáisiúnta paisinéirí de bhóthar, nó má tá sáruithe tromchúiseacha déanta ag an iarratasóir ar reachtaíocht Chomhphobail maidir le hiompar de bhóthar, go háirithe i dtaca leis na rialacha atá infheidhme ar fheithiclí agus ar thréimhsí tiomána agus ar thréimhsí sosa tiománaithe;

(c) i gcás iarratais ar athnuachan, murar comhlíonadh coinníollacha an údaraithe;

(d) mura gcinnfidh Ballstát ar bhonn mionanailíse go ndéanfadh an tseirbhís lena mbaineann difear tromchúiseach d'inmharthanacht seirbhíse inchomparáide a chumhdaítear le conradh seirbhíse poiblí amháin nó níos mó ná sin lena gcomhlíontar an reachtaíocht Chomhphobail maidir leis na stiallacha díreacha de bhóthar lena mbaineann. Sa chás sin, déanfaidh an Ballstát critéir a chur ar bun, ar bhonn neamh-idirdhealaitheach, lena chinneadh cé acu a dhéanfadh an tseirbhís ar cuireadh iarratas isteach ina leith difear don tseirbhís inchomparáide thuasluaite agus ar iarratas ón gCoimisiún cuirfidh an Ballstát na critéir sin in iúl dó.

(e) mura gcinnfidh Ballstát ar bhonn mionanailíse nach é príomhchuspóir na seirbhíse paisinéirí a iompar idir stadanna atá suite i mBallstáit éagsúla.

Má tá seirbhís idirnáisiúnta bhus agus chóiste ag déanamh difear tromchúiseach d'inmharthanacht seirbhíse inchomparáide a chumhdaítear le conradh seirbhíse poiblí amháin nó níos mó ná sin lena gcomhlíontar an reachtaíocht Chomhphobail atá i bhfeidhm maidir leis na ranna díreacha lena mbaineann, féadfaidh Ballstát, le comhaontú ón gCoimisiún, an t-údarú chun seirbhís idirnáisiúnta bhus agus chóiste a reáchtáil a fhionraí nó a tharraingt siar i ndiaidh fógra sé mhí a thabhairt don iompróir.

Má tá na praghsanna a bheidh á dtairiscint ag iompróir níos ísle ná iad siúd a mbeidh á dtairiscint ag iompróirí bóthair eile nó má tá an nasc atá i gceist á oibriú cheana ag iompróirí bóthair eile, ní údar an méid sin ann féin leis an iarratas a dhiúltú.

5. Ní fhéadfaidh an t-údarás um údarú agus údaráis inniúla na mBallstát uile atá bainteach leis an nós imeachta chun teacht ar an gcomhaontú dá bhforáiltear i mír 1 iarratais a dhiúltú ach amháin ar bhonn na gcúiseanna dá bhforáiltear sa Rialachán seo.

6. Tar éis an nós imeachta a leagtar síos i mír 1 go mír 5 a chríochnú, deonóidh an t-údarás um údarú an t-údarú nó diúltóidh sé an t-iarratas go foirmiúil.

Luafar i gcinntí lena ndiúltófar iarratas na cúiseanna ar a mbeidh siad bunaithe. Áiritheoidh na Ballstáit go dtabharfar an deis do ghnóthais iompair uiríll a dhéanamh i gcás ina ndiúltófar a n-iarratas.

Cuirfidh an t-údarás um údarú na húdaráis go léir dá dtagraítear i mír 1ar an eolas faoin gcinneadh do trí chóip d'aon údarú a sheoladh chucu.

7. Mura gcuirfidh an nós imeachta chun teacht ar an gcomhaontú dá dtagraítear i mír 1 ar chumas an údaráis um údarú cinneadh faoi iarratas a dhéanamh, féadfar an cás a chur faoi bhráid an Choimisiúin taobh istigh de theorainn ama dhá mhí a ríomhfar ón dáta a ndéanfaidh ceann amháin nó níos mó de na Ballstáit a rachfar i gcomhairle leo de bhun mhír 1cinneadh diúltach a chur in iúl.

8. Tar éis dul i gcomhairle leis na Ballstáit lena mbaineann, déanfaidh an Coimisiún cinneadh taobh istigh de cheithre mhí ón bhfógra a fháil ón údarás um údarú, ar cinneadh é a thiocfaidh in éifeacht tríocha lá tar éis fógra a thabhairt do na Ballstáit lena mbaineann.

9. Leanfaidh cinneadh an Choimisiúin d'fheidhm a bheith aige go dtí go dtiocfaidh na Ballstáit lena mbaineann ar chomhaontú.

Airteagal 9

Údarú a athnuachan agus a athrú

Beidh feidhm ag Airteagal 8, mutatis mutandis, maidir le hiarratais ar údaruithe a athnuachan nó ar athrú na gcoinníollacha faoina gcaithfear na seirbhísí a bheidh faoi réir údaraithe a chur i gcrích.

I gcás ina ndéanfar athrú beag ar na coinníollacha oibriúcháin, go háirithe coigeartú ar na hachair idir stadanna, ar tháillí agus ar amchláir, ní bheidh sé de cheangal ar an údarás um údarú ach faisnéis maidir leis an athrú a thabhairt do na Ballstáit eile lena mbaineann.

Féadfaidh an Ballstát lena mbaineann a chomhaontú gurb é an t-údarás um údarú amháin a chinnfidh athruithe ar na coinníollacha faoina mbeidh seirbhís á hoibriú.

Airteagal 10

Údarú do thitim ar lár

1. Gan dochar d'fhorálacha Rialachán (CE) Uimh. 1370/2007 ó Pharlaimint na hEorpa agus ón gComhairle an 23 Deireadh Fómhair 2007 maidir le hoibleagáidí seirbhíse poiblí le haghaidh seirbhísí iompair do phaisinéirí d'iarnród agus de bhóthar (12), titfidh údarú le haghaidh seirbhíse tráthrialta ar lár ag deireadh na tréimhse bailíochta nó trí mhí i ndiaidh don údarás um údarú fógra a fháil ón sealbhóir go bhfuil sé de rún aige an tseirbhís a tharraingt siar. Beidh ráiteas cuí cúiseanna i bhfógra den sórt sin.

2. Nuair nach bhfuil éileamh níos mó ar sheirbhís, beidh tréimhse d'aon mhí amháin i gceist leis an bhfógra dá bhforáiltear i mír 1.

3. Cuirfidh an t-údarás um údarú in iúl do na húdaráis inniúla sna Ballstáit eile lena mbaineann go bhfuil an t-údarú tite ar lár.

4. Tabharfaidh sealbhóir an údaraithe fógra d'úsáideoirí na seirbhíse lena mbaineann faoina tarraingt siar mí roimh ré trí mheán poiblíochta iomchuí.

Airteagal 11

Oibleagáidí iompróirí

1. Seachas i gcás force majeure, glacfaidh oibreoir seirbhíse tráthrialta, go dtí go rachaidh an t-údarú in éag, na bearta uile is gá lena ráthú go mbeidh seirbhís iompair ann a chomhlíonfaidh na caighdeáin a bhaineann le leanúnachas, le tráthrialtacht agus le toilleadh agus a chloífidh leis na coinníollacha eile a leagfaidh an t-údarás inniúil síos i gcomhréir le Airteagal 6(3).

2. Déanfaidh an t-iompróir bealach na seirbhíse, na stadanna bus, an t-ámchlár, na táillí agus na coinníollacha iompair a chur ar taispeáint ar bhealach a áiritheoidh go mbeidh an fhaisnéis sin ar fáil go réidh do na húsáideoirí uile.

3. Gan dochar do Rialachán (CE) Uimh. 1370/2007, beidh na Ballstáit lena mbaineann in ann, trí chomhaontú comhchoiteann agus i gcomhaontú le sealbhóir an údaraithe, athruithe a dhéanamh ar na coinníollacha oibriúcháin lena rialófar seirbhís thráthrialta.

CAIBIDIL IV

SEIRBHÍSÍ ÓCÁIDEACHA AGUS SEIRBHÍSÍ EILE ATÁ DÍOLMHAITHE Ó ÚDARÚ

Airteagal 12

Doiciméid rialaithe

1. Cuirfear seirbhísí ócáideacha i gcrích faoi chlúdach foirme turais, cé is moite de na seirbhísí dá dtagraítear sa dara fomhír d'Airteagal 5(3).

2. Comhlánfaidh iompróir a oibreoidh seirbhísí ócáideacha foirm thurais roimh gach turas.

3. San fhoirm thurais beidh ar a laghad an fhaisnéis seo a leanas:

(a) cineál na seirbhíse;

(b) an príomhchúrsa taistil;

(c) an t-iompróir/na hiompróirí lena mbaineann.

4. Is iad údaráis inniúla an Bhallstáit ina mbeidh an t-iompróir bunaithe nó comhlachtaí a cheapfaidh na húdaráis sin a chuirfidh leabhair na bhfoirmeacha turais ar fáil.

5. Bunóidh an Coimisiún formáid fhoirm na dturas agus leabhar na bhfoirmeacha turais agus an dóigh a n-úsáidfear iad. Na bearta sin, a cheapfar chun eilimintí neamhriachtanacha den Rialachán seo a leasú trína fhorlíonadh, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 26(2).

6. I gcás na seirbhísí tráthrialta speisialta dá dtagraítear sa tríú fomhír d'Airteagal 5(2), is é an conradh nó cóip dhílis dheimhnithe de a bheidh mar dhoiciméid rialaithe.

Airteagal 13

Aistir áitiúla

Faoi chuimse seirbhíse ócáidí idirnáisiúnta, féadfaidh iompróir seirbhísí ócáideacha (aistir áitiúla) a chur i gcrích i mBallstát seachas an Ballstát ina mbeidh sé bunaithe.

Ceapfar seirbhísí den sórt sin do phaisinéirí neamhchónaitheacha a d'iompair an t-iompróir céanna roimhe sin an ar cheann de na seirbhísí idirnáisiúnta a luaitear sa chéad fhomhír agus cuirfear iad i gcrích leis an bhfeithicil chéanna nó le feithicil eile de chuid an iompróra nó de chuid an ghrúpa chéanna iompróirí.

CAIBIDIL V

CABATÁISTE

Airteagal 14

Prionsabal ginearálta

Aon iompróir a oibreoidh seirbhísí iompair do phaisinéirí de bhóthar ar fruiliú nó ar luaíocht, agus a mbeidh ceadúnas Comhphobail aige, ceadófar dó, faoi na coinníollacha a leagtar síos sa Chaibidil seo agus gan aon idirdhealú ar fhorais náisiúntacht nó áit bunaíochta an iompróra, na hoibríochtaí cabatáiste a shonraítear in Airteagal 15 a oibriú.

Airteagal 15

Oibríochtaí cabatáiste údaraithe

Beidh oibríochtaí cabatáiste údaraithe le haghaidh na seirbhísí a leanas:

(a) seirbhísí tráthrialta speisialta ar choinníoll go gclúdófar iad le conradh idir an t-eagraí agus an t-iompróir;

(b) seirbhísí ócáideacha;

(c) seirbhísí tráthrialta a dhéanfaidh iompróir nach bhfuil cónaí air sa Bhallstát aíochta i gcúrsa seirbhíse tráthrialta idirnáisiúnta de réir an Rialacháin seo cé is moite de sheirbhísí iompair a fhreastalóidh ar riachtanais lárionaid uirbigh nó comhchathrach nó riachtanais iompair idir an lárionad sin agus na limistéir máguaird. Ní dhéanfar oibríochtaí cabatáiste go neamhspleách ar an tseirbhís idirnáisiúnta sin.

Airteagal 16

Rialacha a bheidh infheidhme i leith oibríochtaí cabatáiste

1. Mura bhforáiltear a mhalairt sa reachtaíocht Chomhphobail, beidh feidhmiú na n-oibríochtaí cabatáiste faoi réir na ndlíthe, na rialachán agus na bhforálacha riaracháin a bheidh i bhfeidhm sa Bhallstát aíochta maidir le seo a leanas:

(a) coinníollacha lena rialófar an conradh iompair;

(b) meáchain agus toisí feithiclí bóthair;

(c) ceangail a bhaineann le hiompar catagóirí áirithe paisinéirí, eadhon daltaí scoile, páistí agus daoine atá faoi míchumas luaineachta;

(d) am tiomána agus tréimhsí sosa;

(e) cáin bhreisluacha (CBL) ar sheirbhísí iompair.

Féadfaidh na hualaí agus na toisí dá dtagraítear i bpointe (b) den chéad fhomhír, i gcás inarb iomchuí, a bheith níos mó ná na cinn a bheidh infheidhme i mBallstát bunaíochta an iompróra, ach ní fhéadfaidh siad in imthosca ar bith dul thar na teorainneacha a shocróidh an Ballstát aíochta maidir le trácht náisiúnta ná na gnéithe teicniúla a luaitear sna cruthúnais dá dtagraítear in Airteagal 6(1) de Threoir 96/53/CE.

2. Mura bhforáiltear a mhalairt sa reachtaíocht Chomhphobail, beidh oibríochtaí cabatáiste ar cuid iad de na seirbhísí iompair dá dtagraítear in Airteagal 15(c) faoi réir na ndlíthe, na rialachán agus na bhforálacha riaracháin a bheidh i bhfeidhm sa Bhallstát aíochta maidir le húdaruithe, le nósanna imeachta tairisceana, leis na bealaí le bheidh le hoibriú agus le tráthrialtacht, leanúnachas agus minicíocht na seirbhísí chomh maith leis na bealaí taistil.

3. Caithfidh feithiclí a mbaintear úsáid astu le haghaidh oibríochtaí cabatáiste teacht leis na caighdeáin theicniúla tógála agus trealaimh a leagtar síos le haghaidh feithiclí a chuirtear i gcúrsaíocht i réimse an iompair idirnáisiúnta.

4. Cuirfear na dlíthe, na rialacháin agus na forálacha riaracháin náisiúnta dá dtagraítear i mír 1 agus i mír 2 i bhfeidhm maidir le hiompróirí neamhchónaitheacha faoi na coinníollacha céanna a chuirfear i bhfeidhm maidir le hiompróirí a bhunaítear sa Bhallstát ósta sin, chun cosc a chur ar aon idirdhealú ar fhorais náisiúntachta nó áite bunaíochta.

Article 17

Doiciméid rialaithe le haghaidh oibríochtaí iompair cabatáiste

1. Cuirfear oibríochtaí cabatáiste i bhfoirm seirbhísí ócáideacha i gcrích faoi chlúdach foirme turais dá dtagraítear in Airteagal 12 agus a choinneáilfear san fheithicil agus a chur ar fáil ar iarratas ó aon oifigeach cigireachta údaraithe.

2. Cuirfear an fhaisnéis seo a leanas ar an bhfoirm thurais:

(a) na háiteanna imeachta agus na cinn scríbe don tseirbhís;

(b) an dáta imeachta agus an dáta a gcuirfear deireadh leis an tseirbhís.

3. Cuirfear na foirmeacha turais ar fáil i leabhair dá dtagraítear in Airteagal 12 agus a dheimhneoidh g an t-údarás inniúil nó an comhlacht inniúil sa Bhallstát bunaíochta.

4. I gcás seirbhísí tráthrialta speisialta, beidh an conradh a thabharfar i gcrích idir an t-iompróir agus an t-eagraí iompair, nó cóip dhílis dheimhnithe den chonradh sin, mar an doiciméad rialaithe.

Is i bhfoirm ráitis mhíosúil, áfach, a chomhlánófar foirm thurais.

5. Cuirfear na foirmeacha turais ar ais go dtí an t-údarás inniúil nó an comhlacht inniúil sa Bhallstát bunaíochta i gcomhréir leis na nósanna imeachta a bheidh le leagan síos ag an údarás nó ag an gcomhlacht sin.

CAIBIDIL VI

RIALUITHE AGUS PIONÓIS

Airteagal 18

Ticéid iompair

1. Déanfaidh iompróirí a oibreoidh seirbhís tráthrialta, seachas seirbhísí tráthrialta speisialta, ticéid iompair aonair nó ticéid iompair thiomsaitheacha a eisiúint lena gcuirfear in iúl:

(a) na háiteanna imeachta agus na cinn scríbe, agus i gcás inarb iomchuí, an turas fillte;

(b) tréimhse bhailíochta an ticéid;

(c) táille an iompair.

2. Déanfar an ticéad iompair dá bhforáiltear i mír 1 a thabhairt ar aird ar iarratas ó aon oifigeach cigireachta údaraithe.

Article 19

Imscrúduithe ar an mbóthar agus i ngnóthais

1. Beidh an t-údarú nó an doiciméad rialaithe ar iompar san fheithicil agus tabharfar ar aird é ar iarratas ó aon oifigeach cigireachta údaraithe.

2. Ceadóidh iompróirí a oibreoidh sa réimse iompair idirnáisiúnta paisinéirí de chóiste nó de bhus na himscrúduithe uile a cheapfar lena áirithiú go mbeidh na hoibríochtaí á stiúradh mar is ceart, go háirithe ó thaobh tréimhsí tiomána agus sosa. I gcomhthéacs chur chun feidhme an Rialacháin seo, cumhachtófar d'oifigigh údaraithe chigireachta:

(a) na leabhair agus an doiciméadú eile a bhaineann le hoibriú an ghnóthais iompair a sheiceáil;

(b) cóipeanna de na leabhair agus den doiciméadú a dhéanamh agus sleachta a bhaint astu san áitreabh;

(c) rochtain a bheith acu ar áitribh, ar shuímh agus ar fheithiclí uile an ghnóthais iompair;

(d) a éileamh go dtabharfaí ar aird aon fhaisnéis i leabhair, i ndoiciméadú nó i mbunachair shonraí.

Airteagal 20

Cúnamh frithpháirteach

Tabharfaidh na Ballstáit cúnamh dá chéile chun cur i bhfeidhm an Rialacháin seo agus monatóireacht air a áirithiú. Malartóidh siad faisnéis trí na pointí teagmhála náisiúnta a bhunaítear de bhun Airteagal 18 de Rialachán (CE) Uimh. …/2009.

Airteagal 21

Ceadúnais agus údaruithe Comhphobail a tharraingt siar

1. Is iad na húdaráis inniúla sa Bhallstát ina bhfuil an t-iompróir bunaithe a tharraingeoidh siar an ceadúnas Comhphobail:

(a) mura mbeidh na coinníollacha a leagtar síos in Airteagal 3(1) á gcomhlíonadh a thuilleadh ag an sealbhóir; nó

(b) má chuir an sealbhóir faisnéis mhíchruinn ar fáil ag maidir leis na sonraí a éilíodh chun an ceadúnas Comhphobail a eisiúint.

2. Is é an t-údarás um údarú a tharraingeoidh siar an t-údarú nuair nach mbeidh na coinníollacha ar a mbonn a eisíodh an ceadúnas faoin Rialachán seo á gcomhlíonadh a thuilleadh ag an sealbhóir, go háirithe má iarrann an Ballstát ina bhfuil an t-iompróir bunaithe amhlaidh. Déanfaidh an t-údarás sin údaráis inniúla an Bhallstáit lena mbaineann a chur ar an eolas láithreach.

Airteagal 22

Smachtbhannaí a fhorchur ag an mBallstát bunaíochta i leith sáruithe

1. I gcás ina ndéanfar nó ina bhfionnfar sárú tromchúiseach in aon Bhallstát ar reachtaíocht Chomhphobail maidir le hiompar de bhóthar, go háirithe i dtaca leis na rialacha atá infheidhme i leith feithiclí, i leith tréimhsí tiomána agus sosa tiománaithe agus i leith soláthair sheirbhísí comhthreomhara nó sealadacha gan údarú, dá dtagraítear sa cúigiú fomhír d'Airteagal 5(1), déanfaidh údaráis inniúla Bhallstát bunaíochta an iompróra a rinne an sárú an ghníomhaíocht iomchuí maidir leis an ábhar, óna bhféadfaidh, inter alia, forchur na bpionós riaracháin leanúint:

(a) roinnt cóipeanna dílse deimhnithe den cheadúnas Comhphobail nó iad go léir a tharraingt siar ar go sealadach nó go buan;

(b) an ceadúnas Comhphobail a tharraingt siar go sealadach nó go buan.

Déanfar na pionóis sin a chinneadh nuair a bheidh an cinneadh críochnaitheach déanta faoin ábhar agus tabharfar aird ar a thromchúisí a bhí an sárú a rinne sealbhóir an cheadúnais Chomhphobail agus ar líon iomlán na gcóipeanna dílse deimhnithe den cheadúnas sin a bheidh ina sheilbh maidir le trácht idirnáisiúnta.

2. A luaithe is féidir, agus ar a dhéanaí laistigh de dhá mhí tar éis an chinnidh chríochnaithigh maidir leis an ábhar, cuirfidh údaráis inniúla an Bhallstáit bhunaíochta in iúl d'údaráis inniúla an Bhallstáit inar fionnadh na sáruithe cibé ar gearradh na pionóis dá bhforáiltear i mír 1 agus cé acu a gearradh.

Mura bhforchuirfear pionóis den sórt sin, déanfaidh údaráis inniúla an Bhallstáit bunaíochta na cúiseanna a lua.

3. Áiritheoidh na húdaráis inniúla go bhfuil na pionóis a ghearrtar ar an iompróir lena mbaineann, tríd is tríd, i gcomhréir leis an sárú nó leis na sáruithe as ar eascair pionóis den sórt sin agus ag cur san áireamh leo aon phionós as an sárú céanna a forchuireadh sa Bhallstát ina ndearnadh an sárú a fhionnadh.

4. Ní dhéanfaidh an tAirteagal seo dochar don fhéidearthacht go dtionscnódh údaráis inniúla an Bhallstáit bunaíochta an iompróra imeachtaí os comhair cúirte náisiúnta nó binse náisiúnta. I gcás ina dtionscnófaí imeachtaí den sórt sin, cuirfidh an t-údarás inniúil lena mbaineann údaráis inniúla na mBallstát ina ndearnadh na sáruithe ar an eolas fúthu.

5. Cinnteoidh Ballstáit go mbeidh de cheart ag iompróirí achomharc a dhéanamh in aghaidh aon phionóis riaracháin a fhorchuirfear orthu de bhun an Airteagail seo.

Airteagal 23

Smachtbhannaí a fhorchur ag an mBallstát aíochta i leith sáruithe

1. Sa chás go bhfuil údaráis inniúla Ballstáit ar an eolas faoi shárú tromchúiseach ar an Rialachán seo nó ar reachtaíocht Chomhphobail maidir le hiompar de bhóthar a dhéanann iompróir neamhchónaithigh, déanfaidh an Ballstát arb ina chríoch a fionnadh an sárú an fhaisnéis seo a leanas a tharchur chuig údaráis Bhallstáit bhunaíochta an iompróra,a luaithe is féidir agus ar a dhéanaí laistigh de dhá mhí tar éis an chinnidh chríochnaithigh:

(a) cur síos ar an sárú agus ar an dáta agus ar an am a rinneadh é;

(b) catagóir, cineál agus tromchúis an tsáraithe; agus

(c) na pionóis a forchuireadh agus na pionóis a cuireadh i ngníomh.

Féadfaidh údaráis inniúla an Bhallstáit aíochta a iarraidh ar údaráis inniúla an Bhallstáit bhunaíochta píonóis riaracháin a fhorchur i gcomhréir le hAirteagal 22.

2. Gan dochar d'ionchúiseamh coiriúil, féadfaidh údaráis inniúla an Bhallstáit aíochta pionóis a fhorchur ar iompróirí neamhchónaitheacha a rinne sáruithe ar an Rialachán seo nó ar reachtaíocht náisiúnta nó reachtáiocht Chomhphobail maidir le hiompar de bhóthar ina gcríoch i ndáil le hoibríocht iompair chabatáiste. Is ar bhonn neamh-idirdhealaitheach a fhorchuirfear na pionóis agus féadfaidh, inter alia, gur rabhadh a bheidh iontu, nó, i gcás ina ndéanfar sárú tromchúiseach, cosc sealadach ar oibríochtaí cabatáiste laistigh de chríoch an Bhallstáit óstaigh ina ndearnadh an sárú.

3. Déanfaidh Ballstáit a áirithiú go mbeidh de cheart ag iompróirí achomharc a dhéanamh in aghaidh aon phionóis riaracháin a fhorchuirfear orthu de bhun an Airteagail seo.

Airteagal 24

Iontráil ar na cláir leictreonacha náisiúnta

Maidir le sáruithe tromchúiseacha ar an reachtaíocht Chomhphobail maidir le hiompar de bhóthar atá inchurtha i leith iompróirí atá bunaithe ina gcríoch, agus ba chúis le pionós a ghearr aon Bhallstát, agus leis an gceadúnas Comhphobail nó an chóip dhílis dheimhnithe de a tharraingt siar go sealadach nó go buan, airitheoidh na Ballstáit go ndéanfar iad a thaifeadadh ar an gclár leictreonach náisiúnta de ghnóthais iompair de bhóthar. Déanfar na hiontrálacha sa chlár a bhaineann le ceadúnas Comhphobail a tharraingt siar go sealadach nó go buan a choinneáil sa bhunachar sonraí ar feadh tréimhse dhá bhliain ar a laghad ón uair a n-éagfaidh an tréimhse tarraingthe siar, i gcás ceadúnas a tharraingt siar go sealadach nó ón dáta ar tarraingíodh siar é, i gcás ceadúnas a tharraingt siar go buan.

CAIBIDIL VII

CUR I NGNÍOMH

Airteagal 25

Comhaontuithe idir na Ballstáit

1. Féadfaidh na Ballstáit comhaontuithe déthaobhacha agus comhaontuithe iltaobhacha maidir le léirscaoileadh breise a dhéanamh ar sheirbhísí a chumhdaítear leis an Rialachán seo, go háirithe maidir leis an gcóras údaraithe agus le simpliú nó díothú doiciméad rialaithe.

2. Cuirfidh Ballstáit an Coimisiún ar an eolas faoi aon chomhaontuithe a thabharfar i gcrích faoi mhír 1.

Airteagal 26

Nós imeachta coiste

1. Tabharfaidh coiste a bhunófar le hAirteagal 18(1) de Rialachán (CEE) Uimh. 3821/85 ón gComhairle an 20 Nollaig 1985 maidir le trealamh taifeadta in iompar de bhóthar (13) cúnamh don Choimisiún.

2. Má dhéantar tagairt don mhír seo, beidh feidhm ag Airteagal 5a(1) go (4) agus (5)(b) agus ag Airteagal 7 de Chinneadh 1999/468/CE, ag féachaint do na forálacha in Airteagal 8 de.

Airteagal 27

Pionóis

Leagfaidh na Ballstáit síos na rialacha maidir le pionóis a bheidh infheidhme maidir le sáruithe ar fhorálacha an Rialacháin seo agus glacfaidh siad na bearta uile is gá lena áirithiú go gcuirfear chun feidhme iad. Ní mór do na pionóis dá bhforáiltear a bheith éifeachtach, comhréireach agus athchomhairleach. Tabharfaidh na Ballstáit fógra don Choimisiún maidir leis na forálacha sin faoin … (14) agus tabharfaidh siad fógra freisin dó gan mhoill maidir le haon leasú ina dhiaidh sin a dhéanfaidh difear dóibh.

Áiritheoidh na Ballstáit go ndéanfar gach beart den sórt sin gan idirdhealú i dtaca le náisiúnacht nó le háit bhunaíochta an iompróra.

Airteagal 28

Tuairisciú

1. Gach dhá bliain cuirfidh na Ballstáit in iúl don Choimisiún líon na n-údaruithe le haghaidh seirbhísí tráthrialta a eisíodh an bhliain roimhe sin agus líon iomlán na n-údaruithe a bhí bailí ag deireadh na tréimhse tuairiscithe sin. Tabharfar an fhaisnéis ar leithligh do gach tír is ceann scríbe don tseirbhís tráthrialta. Ina theannta sin, cuirfidh na Ballstáit in iúl don Choimisiún na sonraí a bhaineann le hoibríochtaí cabatáiste, i bhfoirm seirbhísí tráthrialta speisialta agus seirbhísí ócáideacha, a chuir iompróirí cónaitheacha i gcrích i gcaitheamh na tréimhse tuairiscithe.

2. Gach dhá bhliain déanfaidh na húdaráis inniúla sa Bhallstát aíochta staidreamh a sheoladh chuig an gCoimisiún faoi líon na n-údaruithe a eisíodh le haghaidh oibríochtaí cabatáiste i bhfoirm na seirbhísí tráthrialta dá dtagraítear in Airteagal 15(c).

3. Bunóidh an Coimisiún formáid an tábla a úsáidfear chun an staidreamh dá dtagraítear i mír 2 a chur in iúl. Na bearta sin, a cheapfar chun eilimintí neamhriachtanacha den Rialachán seo a leasú trína fhorlíonadh, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 26(2).

4. Cuirfidh na Ballstáit in iúl don Choimisiún tráth nach déanaí ná an 31 Eanáir gach bliain líon na n-iompróirí a raibh ceadúnas Comhphobail ina seilbh acu an 31 Nollaig an bhliain roimhe sin agus líon na gcóipeanna dílse deimhnithe a fhreagraíonn do líon na bhfeithiclí a bhí i saorchúrsaíocht ar an dáta sin.

CAIBIDIL VIII

FORÁLACHA CRÍOCHNAITHEACHA

Airteagal 29

Aisghairmeacha

Aisghairtear leis seo Rialachán (CEE) Uimh. 684/92 agus Rialachán (CE) Uimh.12/98.

Déanfar tagairtí do na Rialacháin a aisghairtear a fhorléiriú mar thagairtí don Rialachán seo agus léifear iad i gcomhréir leis an tábla comhghaoil a leagtar amach in Iarscríbhinn III.

Airteagal 30

Teacht i bhfeidhm

Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh feidhm aige ón … (14).

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh i/sa, … Thar ceann Pharlaimint na hEorpa An tUachtarán … Thar ceann na Comhairle An tUachtarán …

(1) IO C 10, 15.1.2008, lch. 44.

(2) Tuairim ó Pharlaimint na hEorpa agus ón gComhairle an 5 Meitheamh 2008 (nár foilsíodh fós san Irish Oifigiúil), Comhsheasamh ón gComhairle an 9 Eanáir 2009, Seasamh ó Pharlaimint na h Eorpa an … (nár foilsíodh fós san Irish Oifigiúil). Cinneadh ón gComhairle an …

(3) IO L 74, 20.3.1992, lch. 1.

(4) IO L 4, 8.1.1998, lch. 4.

(5) IO L 102, 11.4.2006, lch. 1.

(6) IO L 18, 21.1.1997, lch. 1.

(7) IO L …

(8) IO L 184, 17.7.1999, lch. 23.

(9) IO L 57, 2.3.1992, lch. 27.

(10) IO L 235, 17.9.1996, lch. 59.

(11) IO L 226, 10.9.2003, lch. 4.

(12) IO L 315, 3.12.2007, lch. 1.

(13) IO L 370, 31.12.1985, lch. 8.

(14) Dhá bhliain ón dáta a dtiocfaidh an Rialachán seo i bhfeidhm.

IARSCRÍBHINN I TRÉITHE SLÁNDÁLA AN CHEADÚNAIS COMHPHOBAIL Caithfidh ar a laghad dhá thréith de na tréithe slándála seo a leanas a bheith sa cheadúnais Comhphobail: — holagram; — snáithíní speisialta sa pháipéar ar féidir iad a fheiceáil faoi sholas ultraivialait; — ar a laghad líne amháin mhicreachló (nach féidir an cló a fheiceáil ach le gloine mhéadaithe agus nach féidir a atáirgeadh ar innill fótachóipeála); — carachtair thadhlacha, siombailí tadhlacha nó patrúin thadhlacha; — uimhriú dúbailte: sraithuimhir agus uimhir eisiúna; — cúlra deartha slándála ar a bhfuil patrúin mhíne guilloche agus priontáil stua ceatha.

IARSCRÍBHINN II

IARSCRÍBHINN III TÁBLA COMHGHAOIL Rialachán (CEE) Uimh. 684/92 Rialachán (CE) Uimh. 12/98 An Rialachán seo Airteagal 1 Airteagal 1 Airteagal 2, pointe 1.1. Airteagal 2(1) Airteagal 2(2), Airteagal 5(1) Airteagal 2, pointe 1.2. Airteagal 2(2) Airteagal 2(3), Airteagal 5(2) Airteagal 2, pointe 1.3. Airteagal 5(1), cúigiú fomhír Airteagal 2, pointe 3.1. Airteagal 2(3) Airteagal 2(4), Airteagal 5(3) Airteagal 2, pointe 3.3. Airteagal 5(3) Airteagal 2, pointe 3.4. Airteagal 5(3) Airteagal 2, pointe 4. Airteagal 2(5), Airteagal 5(5) — Airteagal 2(5), (6), (7) agus (8) Airteagal 3 Airteagal 3 Airteagal 3a Airteagal 4 Airteagal 4 Airteagal 5 Airteagal 5 Airteagal 6 Airteagal 6 Airteagal 7 Airteagal 7 Airteagal 8 Airteagal 8 Airteagal 9 Airteagal 9 Airteagal 10 Airteagal 10 Airteagal 11 Airteagal 11 Airteagal 12 Airteagal 12 Airteagal 13 Airteagal 13 Airteagal 5(5) Airteagal 1 Airteagal 14 Airteagal 2(4) Airteagal 3 Airteagal 15 Airteagal 4 Airteagal 16 Airteagal 5 Airteagal 4(3) Airteagal 6 Airteagal 17 Airteagal 7 Airteagal 28(3) Airteagal 8 Airteagal 26 Airteagal 9 — Airteagal 14 Airteagal 18 Airteagal 15 Airteagal 19 Airteagal 11(1) Airteagal 20 Airteagal 16(1) Airteagal 21(1) Airteagal 16(2) Airteagal 21(2) Airteagal 16(3) Airteagal 22(1) Airteagal 16(4) Airteagal 23(1) Airteagal 16(5) Airteagal 22(2) Airteagal 11(2) Airteagal 23(2) Airteagal 11(3) Airteagal 23(2) Airteagal 11(4) — Airteagal 12 Airteagal 22(5), Airteagal 23 Airteagal 13 — Airteagal 16a Airteagal 10 Airteagal 26 Airteagal 17 — Airteagal 18 Airteagal 25 Airteagal 19 Airteagal 14 Airteagal 27 Airteagal 20 Airteagal 21 Airteagal 29 Airteagal 22 Airteagal 15 Airteagal 30 Iarscríbhinn Iarscríbhinn II